b'\n_START_ARTICLE_\nVladimir Orel\n_START_SECTION_\n\xc5\xbdivljenjepis\n_START_PARAGRAPH_\nVladimir se je rodil o\xc4\x8detu Josipu, ki je bil po poklicu u\xc4\x8ditelj in materi Avgusti, rojeni Batisti\xc4\x8d. V Prva\xc4\x8dini je Vladimir opravil osnovno \xc5\xa1olo, nato pa se je vpisal v gimnazijo v Gorico, kjer je opravil sedem razredov. Osmi razred gimnazije je opravil na gimnaziji v Pulju, kjer je leta 1905 tudi maturiral. Po maturi se je vpisal v Univerzo v Pragi, kjer je leta 1910 diplomiral iz prava. Po \xc5\xa1tudiju se je eno leto izpopolnjeval v Krakovu, nato pa se je vrnil domov. Med bivanjem v Krakovu je za\xc4\x8del pisati gospodarske in zgodovinske \xc4\x8dlanke za revijo Filarete. Po vrnitvi je najprej delal na okro\xc5\xbenem sodi\xc5\xa1\xc4\x8du v Gorici, nato pa na de\xc5\xbeelnem sodi\xc5\xa1\xc4\x8du v Trstu, kjer je spoznal Alojza Gradnika, ki je bil tam preiskovalni sodnik._NEWLINE_Po izbruhu prve svetovne vojne je bil vpoklican v vojsko. Najprej je slu\xc5\xbeil v bli\xc5\xbeini Tr\xc5\xbei\xc4\x8da, kjer je zbolel za malarijo. Po okrevanju je bil najprej poslan na Slova\xc5\xa1ko, konec vojne pa je do\xc4\x8dakal v Belgiji._NEWLINE_Po vojni je nekaj \xc4\x8dasa slu\xc5\xbeboval na okro\xc5\xbenem sodi\xc5\xa1\xc4\x8du v Ljubljani, nato pa je bil imenovan za tajnika Ministrstvu za trgovino v Beogradu. Leta 1922 je izdal knjigo z naslovom Volilni sistem v Julijski krajini. Kmalu se je vrnil v Gorico, kjer je postal najprej odvetni\xc5\xa1ki pripravnik, nato pa je ponovno pridobil odvetni\xc5\xa1ki status. Takrat je postal tudi eden vodilnih slovenskih sadjarjev, saj je s prijatelji v Ro\xc5\xbeni dolini uredil prvi breskov nasad na ozemlju dana\xc5\xa1nje Slovenije. Okoli leta 1930 je opravil tudi sadjarski te\xc4\x8daj v Pistoi. Po vzponu fa\xc5\xa1istov na oblast v Italiji se je moral zaradi slovenskega porekla leta 1935 umakniti v Jugoslavijo. Odselil se je v Zagreb, od tam pa je od\xc5\xa1el v Slovenijo, to\xc4\x8dneje v Mokronog, kjer je dobil slu\xc5\xbebo kot odvetnik. Med bivanjem v Zagrebu je leta 1937 sodeloval z Gvidom Veselom pri urejanju M\xc3\xbcllerovega brega in z nekaj drugimi sadjarji napisal knjigo Napredno vo\xc4\x87arstvo, ki je prva jugoslovanska knjiga o planta\xc5\xbenem sadjarstvu._NEWLINE_V drugi svetovni vojni ni aktivno sodeloval, pre\xc5\xbeivel pa jo je v Zagrebu. Po vojni je leta 1947 postal predsednik Vrhovnega sodi\xc5\xa1\xc4\x8da v coni B Svobodnega tr\xc5\xbea\xc5\xa1kega ozemlja v Kopru. Leta 1954 se je upokojil, vendar je \xc5\xa1e nekaj let delal kot pravnik na ob\xc4\x8dini Koper.'